Slovenská astronomická spoločnosť pri SAV

SPACE::TALK #21 - Expedícia za svetovými observatóriami
2023-03-30 18:00 - 20:00 (Europe/Bratislava) | Ústav experimentálnej fyziky SAV, Bulharská 557/4, Košice, 04001, Slovenská republika
SPACE::TALK je pravidelný meetup záujemcov o vesmírny výskum a kozmické inžinierstvo.
SPACE::TALK #21 sa bude konať vo štvrtok 30. 3. 2022 o 18:00 na Bulharskej 4, Košice.
TALK: Expedícia za svetovými observatóriami
Najnovší SPACE::TALK bude zameraný na diskusiu o expedícii pre americkú vedeckú organizáciu NOIRLab, na ktorej sa ako jediný Slovák zúčastnil košický astrofotograf Tomáš Slovinský.
Tomáš, minulý rok, v rámci jedného mesiaca navštívil jedny z najväčších svetových observatórii v Arizone, na Havaji a v Čile. Tento jedinečný SPACE::TALK bude prebiehať formou diskusie, takže do debaty sa môžete pokojne zapojiť aj Vy. Okrem iného, uvidíte doposiaľ nepublikované snímky a zaujímavé príhody, ktoré astrofotograf v praxi zažije.
SPEAKER: Tomáš Slovinský, astrofotograf
Narodil sa v roku 1994 v Košiciach. Od detstva bol fascinovaný nočnou oblohou. Stále sa zaujímal o vesmírne tajomstvá a pozoroval zaujímavé úkazy v podobe zatmení, či meteorických rojov. Fascinovalo ho, keď prvý krát namieril objektív starej zrkadlovky k nočnej oblohe a zistil, koľko objektov fotoaparát zachytil, oproti pohľadu voľným okom, čo ho priviedlo do sveta astrofotografie. Jeho najväčšou vášňou je fotografovanie nočnej oblohy v kombinácii s krásou, ktorú príroda “ponúka”. Jeho fotografie už osemkrát vyhrali snímku dňa APOD v NASA a štrnásťkrát geovedeckú snímku dňa EPOD. Objavili sa však aj v magazíne BBC Sky At Night, v galérii organizácie The World At Night, magazíne International Meteor Organization, Forbes, či fínskom magazíne Tähdet ja avaruus. Obleteli tak celý svet. Fotografie okrem iného pravidelne publikuje vo vedecko-technickom magazíne Quark. Okrem fotografie sa venuje písaniu článkov, či popularizácii astronómie v podobe prenosného planetária, kde sa okrem samotného chodu aktívne podiela na tvorbe programov, či prednášok pre deti aj dospelých.
SPACE::TALK je aktivitou pod značkou SPACE::LAB

Deň hvezdární a planetárií na Slovensku
2023-03-25 - 2023-03-26 | Slovenská republika
Obdobie na konci marca je na Slovensku tradične spojené s verejnou prezentáciou odbornej a popularizačnej práce v astronómii. Podujatia pripravované astronomickými zariadeniami po celom Slovensku vychádzajú z dlhoročnej tradície Európskeho dňa planetárií, ktorá bola založená v prvej polovici 90-tych rokov 20. storočia z iniciatívy pracovníkov planetária v talianskej Brescii.
Po návštevnícky mimoriadne úspešných ročníkoch a po prestávke spôsobenej covidovou pandémiou, usporiadame na Slovensku 25. a 26. marca 2023
DEŇ HVEZDÁRNÍ A PLANETÁRIÍ
už po ôsmy krát. Všetko sa to udeje pod patronátom Slovenskej ústrednej hvezdárne v Hurbanove a Slovenskej astronomickej spoločnosti pri SAV, v spolupráci so Slovenským zväzom astronómov, v priestoroch väčšiny astronomických zariadení na Slovensku. Témou aktuálneho ročníka Dňa hvezdární a planetárií je život a dielo významného renesančného astronóma Mikuláša Kopernika (1473 – 1543), ktorého okrúhle výročie narodenia si v tomto roku pripomíname.
V plejáde hvezdární, planetárií a ostatných astronomických inštitúcií budú mať návštevníci možnosť vidieť výber toho najzaujímavejšieho z astronomických programov, zažiť pútavé praktické ukážky, oboznámiť sa s výsledkami odbornej činnosti, ale aj s množstvom zaujímavostí zo zákulisia astronómie a výskumu vesmíru.
V prípade priaznivého počasia nebude na veľa miestach chýbať ani pozorovanie diania na oblohe pomocou astronomickej techniky, spojené so sprievodným slovom odborných pracovníkov. Návštevníci sa môžu tešiť na pozorovanie Slnka, večer Mesiaca, planét Slnečnej sústavy a po zotmení objektov jarnej nočnej oblohy.
Srdečne pozývame všetkých priaznivcov astronómie na Slovensku opäť zažiť atmosféru Dňa hvezdární a planetárií 2023. Pre ľahšie rozhodnutie kam sa vybrať, ponúkame aktualizovanú ponuku plánovaných podujatí jednotlivých astronomických zariadení.

Zaujímavé astronomické úkazy v roku 2023
2023-03-23 17:00 - 21:00 | Centrum voľného času Domino, Popradská 86, Košice, 04011, Slovenská republika
Slovenská astronomická spoločnosť pri SAV, Centrum voľného času v Košiciach a Prírodovedecká fakulta Univerzity P. J. Šafárika v Košiciach Vám prinášajú ďalšie podujatie z cyklu Astronomické štvrtky SAS pri SAV. Podujatie sa bude konať v Centre voľného času v Košiciach 23. marca 2023. Začne o 17:00 hod. premietaním dokumentárnych filmov. O 18:00 hod. bude pokračovať prednáškou Zaujímavé astronomické úkazy v roku 2023, ktorú prednesie Ing. Peter Kaňuk (Centrum voľného času v Košiciach).
V roku 2023 uvidíme jasné planéty vo vzájomných priblíženiach a konjunkciách s Mesiacom. Venušu, ktorú si užijeme ako Večernicu, zakryje Mesiac. Úvod roku spestrili Kvadrantíiy a pomerne jasná kométa. Výhodné pozorovacie podmienky budú mať Lyridy, Perzeidy a Geminidy. Zaujímavý môže byť aj takmer zabudnutý meteorický roj Andromedidy.
Prednáška bude dostupná v rovnakom čase aj online.
O 19:00 hod. bude podujatie pokračovať projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času v Košiciach.

Stredoslovenský Messierov maratón 2023
2023-03-17 - 2023-03-19 | Penzión Kerametal – Areál športov, Mláky 13, Látky, 985 45, Slovenská republika
Vážení priatelia astronómie,
Krajská hvezdáreň a planetárium Maximiliána Hella v Žiari nad Hronom v spolupráci so Slovenskou astronomickou spoločnosťou pri SAV pre vás aj tento rok pripravuje možnosť absolvovať Stredoslovenský Messierov maratón (SMM). Táto zaujímavá pozorovateľská aktivita sa uskutoční v dňoch 17. – 19. 3. 2023 v našej osvedčenej lokalite v penzióne Kerametal na Látkach.
Základné informácie a organizačné pokyny nájdete na tejto stránke.
Prihlásenie a ubytovanie:
Ak sa rozhodnete ísť s nami do toho, prihláste si ubytovanie a stravu priamo v penzióne na tel. čísle 0904 183 450. Heslo je „Astronomický víkend“. Po úspešnej registrácii ubytovania prepošlite prosím z organizačných dôvodov informáciu o Vašej účasti aj na mail: maraton@planetarium.sk.
Ceny pre rok 2023 sú nasledovné:
Ubytovanie s raňajkami – 30,00 €/noc
Obed 8,00 €
Večera 7,00 €.
Najlepších pozorovateľov odmeníme zaujímavými vecnými cenami, ktoré venovala Slovenská astronomická spoločnosť pri SAV. Každý úspešný pozorovateľ s počtom minimálne 55 odpozorovaných objektov obdrží osvedčenie o úspešnom absolvovaní SMM.
Po potvrdení Vašej účasti bude pre Vás pripravený pozorovací protokol s návodom na pozorovanie a jednoduchá orientačná mapka Messierových objektov. Pri samotnom pozorovaní však odporúčam použiť aj mapu svoju, ktorú dobre poznáte.

Máme k dispozícii dve pozorovacie noci. V prípade nepriaznivej predpovede počasia si organizátor vyhradzuje právo najneskôr 72 hodín pred podujatím, t.j. do stredy 15. 3. 2023 do 18:00 h podujatie zrušiť. Ak sa podujatie uskutoční, obdržíte v tomto čase informačný email s podrobnosťami. Večera sa bude podávať vždy o 17:00 h a počas nej prebehne krátky brífing pred pozorovacou nocou tak, aby sme o 18:00 h boli na pozorovacích stanovištiach.
S nádejou na priaznivé podmienky sa na stretnutie teší,
Tomas Dobrovodský

Ženy v astronómii
2023-03-06 16:00 - 19:00 | Fakulta matematiky, fyziky a informatiky Univerzity Komenského, Mlynská dolina F1, Batislava, 842 48, Slovenská republika
Radi by sme Vás pozvali na podujatie Ženy v astronómii, ktoré sa bude konať v pondelok 6. marca 2023 o 16:00 v posluchárni C na FMFI UK. Podujatie organizuje Oddelenie Astronómie a Astrofyziky KAFZM FMFI UK v rámci iniciatívy Medzinárodnej astronomickej únie Ženy a dievčatá v astronómii, ktorej cieľom je zviditeľniť výskum významných žien v astronómii, informovať o príležitostiach pre ženy v oblasti astronómie a poukázať na prekážky, ktorým musia čeliť. Na podujatí vystúpia študentky a absolventky astronómie, ktoré predstavia svoj výskum a skúsenosti vo vede.

Vesmírna talkshow
2023-03-03 10:00 - 12:00 | Mestské kultúrne stredisko, Kováčska 84, Medzev, 044 25

Ženy a dievčatá v astronómii
2023-02-16 17:00 - 21:00 | Centrum voľného času Domino, Popradská 86, Košice, 04011, Slovenská republika
Organizácia Spojených národov vyhlásila 11. február za Medzinárodný deň žien a dievčat vo vede. Od roku 2019 Medzinárodná astronomická únia v termíne od 11. februára do 8. marca iniciuje aktivity, ktoré sa zameriavajú na ženy a dievčatá v astronómii. Aj Slovenská astronomická spoločnosť pri SAV organizuje aktivity, ktoré vyzdvihujú úlohu žien v rozvoji vedy a zároveň povzbudzujú dievčatá, aby uvažovali o kariére v astronómii.
Slovenská astronomická spoločnosť pri SAV, Prírodovedecká fakulta Univerzity P. J. Šafárika v Košiciach a Centrum voľného času v Košiciach Vás srdečne pozývajú na podujatie, ktoré sa koná v rámci iniciatívy Medzinárodnej astronomickej únie Ženy a dievčatá v astronómii. Podujatie sa uskutoční vo štvrtok 16. februára 2023 v priestoroch hvezdárne a planetária Centra voľného času v Košiciach.
Podujatie začne o 17:00 hod. premietaním dokumentárnych filmov. S prednáškou „Ženy vo vesmíre“ o 18:00 hod. vystúpi Beáta Lešková (Útvar astronómie, Múzeum a Kultúrne centrum južného Zemplína, Trebišov). V prednáške nám predstaví úspešné ženy a astronautky, ktoré zohrali dôležitú úlohu pri skúmaní a dobývaní vesmíru, a ktoré môžu byť vzorom. Zároveň predstaví svoju rovnomennú výstavu, ktorou chce inšpirovať a povzbudiť viac dievčat a mladých žien, aby sa venovali kariére vo vede a nebáli sa plniť si svoje sny. Výstava je prístupná návštevníkom Centra voľného času v Košiciach. Prednáška bude v rovnakom čase dostupná aj online, prostredníctvom videokonferenčného systému Prírodovedeckej fakulty Univerzity P. J. Šafárika v Košiciach, dostupného cez internetový prehliadač na tejto adrese.
Program podujatia bude pokračovať o 19:00 hod. prehliadkou výstavy „Ženy vo vesmíre“, projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času v Košiciach.

Astronomické štvrtky SAS pri SAV – Posledné kroky človeka na Mesiaci
2023-01-26 17:00 - 21:00 | Centrum voľného času Domino, Popradská 86, Košice, 04011, Slovenská republika
Slovenská astronomická spoločnosť pri SAV v spolupráci s Prírodovedeckou fakultou Univerzity P. J. Šafárika v Košiciach a Centrom voľného času v Košiciach pripravila podujatie pre širokú verejnosť, ktoré sa uskutoční v štvrtok 26. januára 2023 v priestoroch hvezdárne a planetária Centra voľného času v Košiciach.
Podujatie začne o 17:00 hod. premietaním dokumentárnych filmov. O 18:00 hod. Pavol Horňák prednesie prednášku Apollo 17: Naše doposiaľ posledné kroky na Mesiaci, venovanú misii Apollo 17, ktorá bola poslednou misiou programu Apollo a zároveň najkomplikovanejšou, a v mnohých ohľadoch rekordnou výpravou človeka na Mesiac. Dvojica astronautov strávila na jeho povrchu celé tri pozemské dni, netušiac, že sú na najbližšie polstoročie poslednými z tuctu vyslancov Zeme, ktorí tento kút vesmíru navštívili. V prednáške sa vydáme na dobrodružnú cestu údolím Taurus-Littrow, naučíme sa ako opraviť poškodený blatník mesačného vozidla a odhalíme tajomstvo oranžovej horniny. Pripomenieme si let misie Apollo 17, pre Slovákov a Čechov tak výnimočnú dejinnú udalosť, a úlohu, ktorú zohrala pri plánovanom návrate človeka na Mesiac v rámci programu Artemis.
Prednáška bude dostupná v rovnakom čase aj online.
Program bude o 19:00 hod. pokračovať premietaním dokumentárneho filmu Apollo 17: The Untold Story of the Last Men on the Moon. O 20:00 hod. bude nasledovať projekcia hviezdnej oblohy v planetáriu a za jasného počasia aj pozorovanie objektov večernej oblohy pomocou ďalekohľadov Centra voľného času v Košiciach.

NameExoWorlds 2022
2022-12-11 | online
Aktualita:
Úrad pre popularizáciu astronómie Medzinárodnej astronomickej únie spolu s partnermi Sterren Schitteren Voor Iedereen (Hviezdy svietia pre všetkých), Univerzitou v Gente, Katedrou fyziky a astronómie, Univerzitou v Leidene a spoločnosťou BRESSER vyhlasujú súťaž o najlepšie popularizačné podujatia zorganizované tímami, ktoré sa zúčastnia v rámci kampane NameExoWorlds 2022.
Súťaží sa o 15 ďalekohľadov BRESSER NANO AR-70/700 AZ s podpismi Ewine van Dishoeck, Dirka Frimouta, Franka De Winne, Adré Kuipersa a Samanthy Cristoforetti. Tieto ďalekohľady dostanú tímy zapojené do NameExoWorlds 2022, ktoré zorganizujú najkreatívnejšie a najzaujímavejšie popularizačné podujatia pre širokú verejnosť.
Detaily ako sa zapojiť možno nájsť vo vyhlásení súťaže. Termín na prihlásenie sa do súťaže je 11. decembra 2022.

Astronomické štvrtky SAS pri SAV - Posledný človek na Mesiaci
2022-12-08 17:00 - 21:00 | Centrum voľného času Domino, Popradská 86, Košice, 04011, Slovenská republika
Slovenská astronomická spoločnosť pri SAV v spolupráci s Prírodovedeckou fakultou Univerzity P. J. Šafárika v Košiciach a Centrom voľného času v Košiciach pripravila podujatie v rámci projektu S ďalekohľadom na cestách pre širokú verejnosť, ktoré sa uskutoční v štvrtok 8. decembra 2022 v priestoroch hvezdárne a planetária Centra voľného času v Košiciach.
Podujatie začne o 17:00 hod. premietaním dokumentárnych filmov. O 18:00 hod. Pavol Horňák prednesie prednášku Apollo 17: Naše doposiaľ posledné kroky na Mesiaci, venovanú misii Apollo 17, ktorá bola poslednou misiou programu Apollo a zároveň najkomplikovanejšou, a v mnohých ohľadoch rekordnou výpravou človeka na Mesiac. Dvojica astronautov strávila na jeho povrchu celé tri pozemské dni, netušiac, že sú na najbližšie polstoročie poslednými z tuctu vyslancov Zeme, ktorí tento kút vesmíru navštívili. V prednáške sa vydáme na dobrodružnú cestu údolím Taurus-Littrow, naučíme sa ako opraviť poškodený blatník mesačného vozidla a odhalíme tajomstvo oranžovej horniny. Pripomenieme si let misie Apollo 17, pre Slovákov a Čechov tak výnimočnú dejinnú udalosť, a úlohu, ktorú zohrala pri plánovanom návrate človeka na Mesiac v rámci programu Artemis.
Prednáška bude dostupná v rovnakom čase aj online.
Program bude o 19:00 hod. pokračovať premietaním dokumentárneho filmu Apollo 17: The Untold Story of the Last Men on the Moon. O 20:00 hod. bude nasledovať projekcia hviezdnej oblohy v planetáriu a za jasného počasia aj pozorovanie objektov večernej oblohy pomocou ďalekohľadov Centra voľného času v Košiciach.

SPACE::TALK - Súčasné poznatky o možnostiach života vo vesmíre
2022-12-01 18:00 - 21:00 | Ústav experimentálnej fyziky SAV, Bulharská 557/4, Košice, 04001, Slovenská republika
SPACE::TALK je pravidelný meetup záujemcov o vesmírny výskum a kozmické inžinierstvo.
SPACE::TALK #19 bude vo štvrtok 1. 12. 2022 o 18:00 na Bulharskej 4, Košice.
TALK:
Ľudská predstavivosť nekončí len tam, kde nás vedú fyzikálne zákony a sci-fi je plné rôznych podôb života na niekedy celkom podivných planétach. Môže byť z toho niečo realitou? Aké sú limitujúce faktory, ktoré by ovplyvnili vznik, vývoj, alebo udržanie sa života (ako ho poznáme)? Čo na to hovorí dnešná astronómia, čiastočne biológia a chémia? Kde hľadať mimozemský život? Dá sa vôbec štatisticky skúmať vesmír a vypočítať pravdepodobný počet mimozemských civilizácií? V prednáške si povieme aj niečo o stratégiách SETI – hľadania mimozemskej inteligencie a šancí na odpoveď.
SPEAKER:
Ľubomír Hambálek je absolvent Mat-Fyzu Univerzity Komenského, ktorý od roku 2010 pracuje ako astrofyzik na Astronomickom ústave Slovenskej akadémie vied, v.v.i. v Tatrách. Venuje sa výskumu premenných hviezd, dvojhviezd i exoplanét. Vo svojej práci používa aj dáta z najnovších družíc TESS, GAIA a JWST. Popri tom občas oblohu i pozoruje. Venuje sa aj popularizácii astronómie a astrofyziky či už počas európskych podujatí alebo exkurzií a prednášok pre verejnosť. Do slovenčiny prekladá slobodné počítačové planetárium Stellarium, či pôsobí v Terminologickej komisii Slovenskej astronomickej spoločnosti pri SAV a Slovenského zväzu astronómov.
SPACE::TALK je súčasťou projektu SPACE::LAB http://www.space-lab.sk

International Cosmic Day
2022-11-22 17:00 - 20:00 | Slovenské národné múzeum – Prírodovedné múzeum, Vajanského nábrežie 2, Bratislava, 810 06, Slovenská republika
International Cosmic Day – kozmické častice spájajú mladých ľudí z celého sveta.
22. novembra 2022 sa uskutoční v poradí už 11-ty ročník International Cosmic Day (ICD). Tento deň je venovaný kozmickým časticiam, ktoré putujú vesmírom a konštantne nás na Zemi obklopujú.
Počas ICD sa zídu mladí ľudia zo škôl, univerzít a vedeckých inštitúcií z viac ako 19 krajín, aby sa rozprávali o týchto časticiach z vesmíru, aby ich študovali a aby si vymieňali nadobudnuté znalosti počas spoločných videokonferencií. Účastníci sú podporení a vedení vedcami a učiteľmi. “Mladí ľudia si vyskúšajú rolu vedca na jeden deň a zažijú z prvej ruky ako funguje pravá veda” vysvetľuje Carolin Gnebner, vedecká kordinátorka projektov zameraných na astročasticovú fyziku pre mladých ľudí v DESY v Zeuthen a celosvetovo v sieti Netzwerk Teilchenwelt network.
Špeciálnym hosťom bude Rebecca Smethurst, astrofyzička z Oxford University, ktorá je na Youtube známa aj ako Dr Becky Pre svoj kanál vytvára videá, v ktorých vysvetľuje rôzne témy zamerané na astrofyziku zábavným spôsobom. Takisto je držiteľkou niekoľkých ocenení z renomovaných inštitúcií. Bude takisto otvárať tohtoročný ICD. Ďalšou špeciálnou aktivitou tento rok bude aj online masterclass pre študentov na Ukrajine. Tento projekt sa uskutoční v spolupráci s organizáciou Astrosandboxers a mladými vedcami z DESY v Zeuthen.
Na Slovensku sa v rámci ICD uskutoční prednáška venovaná kozmickému žiareniu vo štvrtok 24. 11. 2022 od 17:00 v Objavovni Prírodovedného múzea SNM na Vajanského nábreží v Bratislave. Prednáška sa uskutoční v rámci Klubu astronómov SNM. Prednášať bude Mgr. Patrik Čechvala z Fakulty matematiky, fyziky a informatiky UK v Bratislave. Od 18:00 bude nasledovať prednáška Mgr. Kataríny Molnárovej z Ústavu chémie a biochémie Agronomickej fakulty Mendelovej univerzity v Brne s názvom Pomocou mikrorias do vesmíru.
Mladí ľudia sa budú zaoberať vzrušujúcimi otázkami z astročasticovej fyziky, uskutočňovať merania kozmických miónov a spoločne komunikovať s celým svetom prostredníctvom videohovorov. Následne svoje výsledky zaznamenajú v spoločnej publikácii. Spoločná práca ukazuje ako funguje medzinárodná spolupráca a vedecké bádanie ako jeden element presahujúci hranice krajín, jazykové bariéry a kultúrne rozdiely.
Pre tento ročník si ICD tím v DESY v Zeuthen pripravil aj ďalšie aktivity pre každého, kto by sa rád spontánne do tohto dňa zapojil, zahŕňajúce napr. kvíz zameraný na astročasticovú fyziku. Záujemcovia sa môžu takisto zúčastniť súťaží v kreslení alebo o najlepšie selfie na sociálnych sieťach pod hashtagom #internationalcosmicday.
Tí, ktorí nebývajú v blízkosti inštitúcie realizujúcej merania sa môžu takisto zúčastniť ako trieda bez toho, aby viedli svoje vlastné experimenty. Stránka Cosmic@Web, špeciálne vyvinutá DESY pre školské projekty, ponúka dáta z dlhodobých experimentov a prostriedky na ich spracovanie. V astročasticovej fyzike je bežné, že sa experiment dá uskutočniť iba raz a všetci zúčastnení vedci majú prístup k dátam a môžu tak viesť svoj vlastný výskumný projekt na týchto dátach. “Sme veľmi radi, že Cosmic@Web dáva šancu mladým ľuďom z celého sveta pracovať ako skutoční vedci,” vysvetľuje Gnebner.
ICD je iniciatíva DESY v spolupráci s International Particle Physics Outreach Group a mnohými národnými stránkami a partnermi.
Kontakt:
Coordination International Cosmic Day
Carolin Gnebner
Deutsches Elektronen-Synchrotron DESY
icd@desy.de, +49 33762 7-7264
Platanenallee 6
15738 Zeuthen
Germany
https://icd.desy.de
http://globalcosmics.org
https://cosmic.desy.de/eng
http://cosmicatweb.desy.de
Na Slovensku
Patrik Čechvala
patrik.cechvala@fmph.uniba.sk

Týždeň vedy a techniky (Stará Lesná)
2022-11-11 16:30 - 22:00 | Astronomický ústav SAV v. v. i., Stará Lesná, Slovenská republika
Ministerstvo školstva, vedy, výskumu a športu SR v spolupráci s Centrom vedecko-technických informácií SR a Národným centrom pre popularizáciu vedy a techniky v spoločnosti aj tento rok zastrešuje podujatia Týždňa vedy a techniky na Slovensku. Už devätnásty ročník Týždňa vedy a techniky na Slovensku sa uskutoční v období 7. – 13. novembra 2022.
Slovenská astronomická spoločnosť pri SAV Vás pozýva na astronomickú prednášku a pozorovanie objektov jesennej oblohy. Podujatie sa uskutoční 11. novembra 2022 od 16:30 v priestoroch Astronomického ústavu SAV v.v.i. O 17:00 Vás privítame prednáškou o čínskych súhvezdiach. Pokračovať budeme vizuálnym a teleskopickým pozorovaním nočnej oblohy. Plánované ukončenie podujatia okolo 22:00 závisí od poveternostných podmienok a záujmu návštevníkov.
Tešíme sa na Vás.

Exoplanéty už nie sú Sci-Fi
2022-11-10 17:00 - 21:00 | Centrum voľného času Domino, Popradská 86, Košice, 04011, Slovenská republika
Slovenská astronomická spoločnosť pri SAV v spolupráci s Prírodovedeckou fakultou Univerzity P. J. Šafárika v Košiciach a Centrom voľného času v Košiciach pripravila podujatie v rámci Týždňa vedy a techniky na Slovensku pre širokú verejnosť, ktoré sa uskutoční v štvrtok 10. novembra 2022 v priestoroch hvezdárne a planetária Centra voľného času v Košiciach.
Podujatie začne o 17:00 hod. premietaním dokumentárnych filmov. O 18:00 hod. Rudolf Gális, (Národný koordinátor pre popularizáciu astronómie IAU, Prírodovedecká fakulta Univerzity P. J. Šafárika v Košiciach) predstaví projekt NameExoWorld 2022. Program bude pokračovať prednáškou Exoplanéty už nie sú Sci-Fi, ktorú prednesie Mgr. Ľubomír Hambálek, PhD. (Astronomický ústav SAV, v. v. i., Tatranská Lomnica). V prednáške sa dozvieme, ako astronómovia objavili prvé exoplanéty, ako sa dajú pozorovať, čo sa o nich zo Zeme v súčasnosti vieme dozvedieť a čo zatiaľ len hádame. Spomenieme aj zopár zaujímavejších prípadov exoplanét, ktoré sú úplne iné, ako sme čakali. Prednáška bude dostupná v rovnakom čase aj online.
O 19:30 hod. bude podujatie pokračovať projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času v Košiciach.

V rámci iniciatívy Medzinárodnej astronomickej únie NameExoWorlds 2022 košický astrotím zložený z členov Astronomického klubu Pallas, pracovníkov Prírodovedeckej fakulty Univerzity P. J. Šafárika v Košiciach, Centa voľného času v Košiciach a Gymnázia Šrobárova v Košiciach navrhuje názvy:
Vratko a Plavčík (mená postáv zo slovenských rozprávok a povestí) pre pomenovanie hviezdy HATS-72 a jej exoplanéty HATS-72b v súhvezdí Vodnár alebo
Svarog a Perún (slovanská mytológia) pre pomenovanie hviezdy WASP-69 a jej exoplanéty WASP-69b v súhvezdí Vodnár.
Hlasovať za jeden z týchto návrhov možno pomocou tohto formulára.

JWST - cesta časom a priestorom
2022-11-10 17:00 - 19:00 | Štátna vedecká knižnica v Banskej Bystrici, Lazovná 9, Banská Bystrica, 975 58, Slovenská republika

JWST - cesta časom a priestorom
2022-11-09 17:00 - 19:00 | Krajská hvezdáreň a planetárium M. Hella, Dukelských hrdinov 1298/21/A, Žiar nad Hronom, 965 01, Slovenská republika

Týždeň vedy a techniky (Medzev)
2022-11-07 10:00 - 13:00 | Hvezdáreň Medzev, Štóska 174, Medzev, 044 25, Slovenská republika

KOLOS 2022
2022-10-26 13:00 - 2022-10-28 14:00 | Hotel Kamei, Rybnická 2709, Snina, 069 01

Praktikum astronomickej fotografie
2022-10-22 13:00 - 23:30 | Penzión Kerametal – Areál športov, Mláky 13, Látky, 985 45, Slovenská republika
Milí priatelia astrofotografie,
Dovoľte mi pozvať Vás na Praktikum astronomickej fotografie a zároveň zasadnutie Sekcie astronomickej fotografie SAS pri SAV a SZA, ktoré sa bude konať v obci Látky (okres Detva) 22. októbra 2022 od 13:00 – viď. pozvánka v prílohe. Pre prihlásenie využite prosím nasledujúci formulár: https://forms.gle/yjAK1Qgp6Y9k6jQV8
Počas dňa sa budeme venovať najmä teoretickým témam a ukážkam spracovania dát. Ak to počasie dovolí, v noci bude možnosť prakticky fotografovať, takže odporúčam si priniesť aj techniku. Využite to ako príležitosť niečo sa nové naučiť, no budeme veľmi radi, ak aj Vy prispejete svojimi skúsenosťami (nezáleží na tom, či ste začiatočník alebo pokročilý). Ak máte nejaký zaujímavý príspevok, chceli by ste sa s niečím podeliť, okrem vyplnenia formulára odpovedzte prosím na tento email a napíšte mi názov príspevku, prípadne uveďte špecifické témy, ktoré Vás najviac zaujímajú.
Praktikum sa uskutoční počas prebiehajúceho podujatia SAO22, viac info: http://www.planetarium.sk/sao/
Verím, že sa zídeme v čo najhojnejšom počte a teším sa na stretnutie.
S pozdravom,
Robert Barsa, predseda Sekcie astronomickej fotografie SAS pri SAV a SZA

Slovenská amatérska obloha
2022-10-21 - 2022-10-23 | Penzión Kerametal – Areál športov, Mláky 13, Látky, 985 45, Slovenská republika
Vážení priatelia astronómie,
po dvoch rokoch si vás dovoľujem pozvať na víkendové stretnutie zamerané na podporu a skvalitnenie pozorovania oblohy v amatérskych podmienkach pod názvom SLOVENSKÁ AMATÉRSKA OBLOHA 2022. Po pandemickej prestávke by sme chceli konečne nadviazať na predchádzajúce úspešné ročníky.
Podujatie sa uskutoční od 21. do 23. októbra 2022 na tradičnom mieste, v penzióne KERAMETAL na Látkach.
Opäť vopred nezverejňujeme program, ten by mal pozostávať z príspevkov samotných účastníkov. Bude teda priestor na zdieľanie svojich poznatkov a skúsenosti. Témou môže byť pozorovanie v domácich podmienkach, vaša technika, pozorovateľňa, pozorovacie podmienky a podobne. Ak sa rozhodnete prezentovať svoju činnosť, uveďte to prosím v prihlasovacom formulári. Ohľadom doladenia detailov vášho príspevku a zaradenia do programu vás následne oslovím individuálne.
V prípade, že vám to spôsob dopravy na miesto dovolí, privezte si aj pozorovaciu techniku. Verím, že nám počasie bude naklonené a využijeme miestne pozorovacie podmienky.
V rámci podujatia prebehne zasadnutie Sekcie astronomickej fotografie a Sekcie zákrytov a zatmení SAS pri SAV a SZA, zároveň počas víkendu očakávame aj maximum meteorického roja Orionidy.
Viac informácií a možnosť prihlásiť sa nájdete na http://www.planetarium.sk/sao.
Organizátorom podujatia je Krajská hvezdáreň a planetárium Maximiliána Hella v Žiari nad Hronom v spolupráci so Sekciou pre vzdelávanie a popularizáciu astronómie Slovenskej astronomickej spoločnosti pri SAV.
Za organizátorov sa na stretnutie teší,
Tomáš Dobrovodský

Astrofilm 2022
2022-10-18 - 2022-10-20 | Mestské kultúrne stredisko Fontána, Beethovenova 1, Piešťany, 921 01, Slovenská republika
Slovenská ústredná hvezdáreň Hurbanovo, mesto Piešťany, MsKS Piešťany a SAS pri SAV Vás pozývajú na 16. ročník medzinárodného filmového festivalu Astrofilm, ktorý sa bude konať v dňoch od 18.10. do 20.10. 2022 v Kultúrno-spoločenskom centre Fontána v Piešťanoch.
Profesionálny aj amatérsky autori filmov, ktorí majú záujem svoje dielo odprezentovať v rámci festivalu môžu svoj film prihlásiť prostredníctvom prihlášky, ktorú je možné stiahnuť na www.astrofilm.sk

100 hodín astronómie 2022
2022-10-01 - 2022-10-04 | Slovenská republika
V termíne od 1. do 4. októbra 2022 Úrad pre popularizáciu astronómie Medzinárodnej astronomickej únie (IAU Office for Astronomy Outreach) pokračuje v tradícii organizovania celosvetového projektu 100 hodín astronómie. Tohtoročné podujatia sa uskutočnia na tému „Spolu pod jednou oblohou“, pričom sa inšpirujú tým, ako sa astronomická komunita spojila v čase, keď fyzický kontakt nebol, a na mnohých miestach stále nie je možný. Úrad pre popularizáciu astronómie vyzýva globálnu astronomickú komunitu, aby počas 100 hodín v uvedenom termíne zorganizovala rôzne podujatia, prezenčne či online, v súlade s miestnymi epidemiologickými obmedzeniami a zdravotníckymi pokynmi. Vítané budú rôzne astronomické aktivity, vrátane stretnutí profesionálnych a amatérskych astronómov, aktivít podnecujúcich kritické myslenie mládeže, ako aj ľudí všetkých vekových skupín a podujatí zvyšujúcich povedomie o dôležitosti prirodzene tmavej oblohy. Aktivity môžu mať rôznu formu: od virtuálnych prehliadok, rozhovorov, pozorovaní objektov dennej a nočnej oblohy, prednášok, až po kreatívne umelecké projekty.
Podujatie je možné zaregistrovať v kalendári popularizačných aktivít IAU. Organizátori 15 najlepších zaregistrovaných a zorganizovaných podujatí budú odmenení ďalekohľadmi (refraktory BRESSER NANO AR-70/700 AZ) v rámci špeciálnej edície projektu Ďalekohľady pre všetkých. Viac informácií možno nájsť na stránke projektu 100 hodín astronómie.
Slovenská astronomická spoločnosť pri SAV v spolupráci s Prírodovedeckou fakultou Univerzity P. J. Šafárika v Košiciach a Centrom voľného času v Košiciach pripravila v rámci projektu 100 hodín astronómie podujatie pre širokú verejnosť, ktoré sa uskutoční v pondelok 3. októbra 2022 v priestoroch hvezdárne a planetária Centra voľného času v Košiciach.
Podujatie začne o 17:00 hod. premietaním dokumentárnych filmov. O 18:00 hod. Rudolf Gális, (Národný koordinátor pre popularizáciu astronómie IAU, Prírodovedecká fakulta Univerzity P. J. Šafárika v Košiciach) predstaví projekt NameExoWorld 2022. Program bude pokračovať prednáškou Jupiter, kráľ planét, ktorú prednesie Ing. Peter Kaňuk (Centrum voľného času v Košiciach). Prednáška bude dostupná v rovnakom čase aj online.
O 19:30 hod. bude podujatie pokračovať projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času v Košiciach.

Európska noc výskumníkov
2022-09-30 | Slovenská republika
Hlavný organizátor podujatia, Slovenská organizácia pre výskumné a vývojové aktivity, v spolupráci so Slovenskou akadémiou vied, portálom EurActiv.sk a Centrom vedecko-technických informácií SR, opäť pripravia bohatý a maximálne pestrý program, ktorý osloví všetky vekové kategórie a záujmové skupiny. Špeciálnou cieľovou skupinou projektu sú deti v školskom veku, pričom dôraz je kladený predovšetkým na zvýšenie ich záujmu o štúdium prírodných vied a technických smerov na vysokých školách.
Motto tohtoročného festivalu, „Dôverujme vede“, vzniklo v reakcii na potrebu lepšie sa orientovať v záplave veľkého množstva informácií a žiaľ aj dezinformácií. Pomôžte nám upriamiť pozornosť mladých ľudí a širokej verejnosti na relevatné zdroje informácií. Téma dôvery vo vedu bude rezonovať naprieč celým programom s prepojením na aktuálne témy akými sú klimatická kríza, udržateľnosť, či vojnový konflikt na Ukrajine. Návštevníkov chceme podnietiť k aktivite, zážitkovému vzdelávaniu a k tomu, aby lepšie spoznali vedu a ľudí, ktorí za ňou stoja.
Slovenská astronomická spoločnosť pri SAV v spolupráci s Prírodovedeckou fakultou Univerzity P. J. Šafárika v Košiciach a Centrom voľného času v Košiciach si pre návštevníkov OC Optima v Košiciach v rámci Európskej noci výskumníkov 2022 pripravila vedecký stánok S ďalekohľadom na cestách. Hlavným cieľom prezentácie bude prebudiť záujem mladých ľudí o vedu a ponúknuť im možnosť zaujímavo stráviť svoj voľný čas prostredníctvom jednoduchého, a zároveň pôsobivého experimentu – pozorovania vesmírnych objektov pomocou astronomických ďalekohľadov. Pozorovať budeme objekty dennej a večernej oblohy pomocou astronomických ďalekohľadov, v prípade nepriaznivého počasia bude zabezpečené virtuálne pozorovanie. Ďalšími aktivitami budú krátke astronomické prednášky, premietanie astronomických filmov a prezentácií.
Európska noc výskumníkov 2022 ponúkne program aj vo Hvezdárni a planetáriu Medzev

Festival vedy Európska noc výskumníkov je projekt finančne podporovaný rámcovým programom Európskej komisie na podporu výskumu, vývoja a inovácií – Horizon Europe, v časti – Marie Skłodowska-Curie actions pod číslom 101060946. Európska noc výskumníkov vznikla z iniciatívy Európskej komisie a je paralelne organizovaná v 30 štátoch Európy.

Bezovec 2022 – Konferencia o dejinách astronómie
2022-09-09 17:00 - 2022-09-11 13:00 | Penzión Bezovec, Nová Lehota 228, Modrová, 916 35, Slovenská republika
Tradičná bezovecká konferencia sa bude v tomto roku konať v dňoch 9. – 11. septembra 2022 v priestoroch Penziónu Bezovec. Na jej príprave sa bude podieľať Slovenská astronomická spoločnosť pri SAV, Hvezdáreň a planetárium M. R. Štefánika v Hlohovci, Prírodovedecká fakulta Univerzity P. J. Šafárika v Košiciach, Slovenská ústredná hvezdáreň v Hurbanove a Fakulta matematiky, fyziky a informatiky Univerzity Komenského v Bratislave.
Hlavnou témou tohtoročnej konferencie bude prezentácia nových odborných, ale aj starších menej známych poznatkov z dejín astronómie od jej úsvitu v dobách praveku až po 21. storočie, či už vo svete, alebo v strednej Európe. Takýto chronologický záber doteraz na Slovensku chýbal, keďže historické konferencie mávajú často úzko špecifikovanú tému, v ktorej obvykle dominuje konkrétna osobnosť alebo výročie takmer vždy viazané na slovenské prostredie. Konferencia si kladie za cieľ pritiahnuť pozornosť priaznivcov vied o vesmíre aj na iné témy zo všeobecných astronomických dejín, ktoré na tematicky úzko špecializovaných podujatiach neodznievajú. Okrem prezentácií môžu účastníci zároveň spoločne diskutovať o možnostiach vzájomnej spolupráce v oblasti výskumu dejín astronómie a príbuzných vied a ochrany astronomického dedičstva na Slovensku a v Česku, keďže tradícia astronomickej spolupráce pretrváva medzi obomi krajinami už po niekoľko generácií.
Príspevky môžu byť prezentované formou prehľadových prednášok, konferenčných prednášok, krátkych oznámení, výstav, posterov a prezentačných stojanov typu roll-up. Konferenčnými jazykmi budú slovenčina a čeština.
Prihlasovací formulár, ako aj ďalšie informácie je možné nájsť na stránke konferencie.

Objavte Poloniny
2022-08-19 - 2022-08-21 | Infocentrum Runina, Runina 3884, Runina, 067 65
Zážitkový víkend v Poloninách

19. – 21. august 2022

Aj ďalší ročník podujatia Objavte Poloniny sa bude konať uprostred augusta, vtedy keď pekne vidieť Mliečnu cestu, teplo je tak akurát, vzduchom sa výborne šíria zvuky a vône. A vy si budete môcť čokoľvek zaželať pod padajúcimi hviezdami.

Príďte sa ponoriť do regiónu, dostaňte pod kožu jeho vône, chute, farby a humor. Všetko v nádhernej prírode, s výbornými ľuďmi a autenticky po rusnacky!

Videopoznánku nájdete na tomto odkaze.

IOAA 2022
2022-08-14 - 2022-08-22 | Kutaisi, Gruzínsko, Kutaisi, Georgia
Medzinárodná olympiáda z astronómie a astrofyziky v roku 2022

Apollo 11 - 53. výročie najúžasnejšej výpravy ľudstva
2022-07-25 17:00 - 21:00 | Centrum voľného času Domino, Popradská 86, Košice, 04011, Slovenská republika
Slovenská astronomická spoločnosť (SAS) pri SAV, Centrum voľného času v Košiciach, a Prírodovedecká fakulta Univerzity P. J. Šafárika v Košiciach Vám prinášajú ďalšie podujatie z cyklu Astronomické štvrtky SAS pri SAV (https://bbb.science.upjs.sk/b/doc-uxd-enm). Podujatie sa bude konať pri príležitosti 53. výročia pristátia ľudí na Mesiaci 25. júla 2022 v Centre voľného času v Košiciach.
Podujatie začne o 17:00 hod. prednáškou Pavla Horňáka – 11 príbehov misie Apollo 11 a bude pokračovať premietaním dokumentárneho filmu Todda D. Millera – Apollo 11, ktorého projekciu podporilo Veľvyslanectvo USA na Slovensku.
Prednáška bude dostupná v rovnakom čase aj online (https://bbb.science.upjs.sk/b/doc-uxd-enm).
O 19:30 hod. bude podujatie pokračovať projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času v Košiciach.

Srdečne všetkých pozývame!

Variable 2022
2022-07-25 - 2022-08-03 | Astronomické observatórium na Kolonickom sedle, Ladomirov 176, Ladomirov, 067 71, Slovenská republika

Deň asteroidov
2022-06-30
Deň asteroidov je celosvetová vzdelávacia iniciatíva vyhlásená Organizáciou Spojených národov, ktorú si každoročne pripomíname 30. júna, teda v deň výročia sibírskej Tunguzskej udalosti z roku 1908 – najväčšej katastrofy spôsobenej malým telesom Slnečnej sústavy v modernej histórii ľudstva. Deň asteroidov vznikol s cieľom šíriť celosvetové povedomie o možnostiach a výzvach spojených s asteroidmi.
Každý rok 30. júna organizácie, vedecké a vzdelávacie inštitúcie, združenia a astronomické skupiny organizujú na miestnej úrovni podujatia s cieľom budovať povedomie o ochrane našej domovskej planéty, o tom, ako by sa vesmírne zdroje mohli využívať v budúcnosti, a o tom, že asteroidy rozprávajú príbeh o vzniku Slnečnej sústavy.
Organizátori iniciatívy Deň asteroidov vyzývajú aj ďalšie organizácie a inštitúcie, aby sa stali súčasťou tohto celosvetového hnutia: pripojte sa k viac ako 125 krajinám sveta a vzdelávajte verejnosť o asteroidoch 30. júna tohto roku! Ak potrebujete na začiatok pomoc využite tento praktický súbor nástrojov pre organizátorov podujatí (k dispozícii v angličtine, francúzštine, španielčine a portugalčine), ktorý vám pomôže naplánovať pútavé aktivity pre publikum všetkých vekových kategórií a vzdelávacích úrovní.
Chcete nejaké nápady na podujatia, plány vyučovacích hodín alebo konkrétne témy? Pravidelne uverejňujeme návrhy na tieto a ďalšie témy, ktoré vám pomôžu zvýšiť úroveň vášho podujatia pri príležitosti Dňa asteroidov. Pozrite si tento krátky zoznam: Horúce tipy na rok 2022, Papierové modely vesmírnych lodí, Súťaže ku Dňu asteroidov podnecujúce kreativitu, 100 rokov od Tunguzskej expedície, Spoznajte asteroidy s Malým princom, Chuť asteroidov, Vytvorte jedinečné vzdelávacie podujatie ku Dňu asteroidov s hudbou!
Keď naplánujete svoje podujatie, zaregistrujte ho na stránke asteroidday.org a môžete sa objaviť na sociálnych sieťach organizátorov!
Nezabudnite urobiť veľa fotografií a videí, potom vyplňte správu o podujatí na webovej stránke organizátorov a získajte možnosť napísať o vašom podujatí vlastný článok! Cieľom je vyzdvihnúť vás a vašu prácu v oblasti vzdelávania verejnosti o asteroidoch!
Organizátori dúfajú, že vás inšpirujú, aby ste sa pripojili k tejto spoločnej misii a stali sa lídrom tejto fascinujúcej a aktuálnej témy vo vašej komunite!

JWST – nové infračervené oči na pozorovanie prvých hviezd a galaxií
2022-06-16 17:30 - 20:00 | Slovenské národné múzeum – Prírodovedné múzeum, Vajanského nábrežie 2, Bratislava, 810 06, Slovenská republika
Vesmírny ďalekohľad Jamesa Webba (JWST) bol vypustený na Vianoce 2021 z Francúzskej Guyany a za mesiac od vypustenia doputoval do okolia bodu L2, odkiaľ bude pozorovať blízky a súčasne vzdialený vesmír, vrátane prvých hviezd a galaxií. Ďalekohľad je vybavený 4 citlivými detektormi v blízkej a strednej infračervenej oblasti spektra od 0,6 do 28,3 mikrometrov, čím pokryje doteraz najväčší rozsah v tejto oblasti spektra. V prednáške budú poslucháči oboznámení s históriou vývoja vesmírnych ďalekohľadov, ako aj hlavnými cieľmi pozorovaní JWST v blízkej budúcnosti. Špeciálnym prípadom je citlivé pozorovanie Galaktického centra na infračervených vlnových dĺžkach, na ktorom sa podieľa aj autor prednášky. Pozorovanie centra Mliečnej dráhy má veľký význam, keďže je to najbližšie galaktické jadro vzdialené 26 200 svetelných rokov od Zeme, v ktorom sa preukázateľne nachádza supermasívna čierna diera s hmotnosťou 4,15 miliónov hmotností Slnka.
Prednáša: RNDr. Michal Zajaček, PhD., Ústav teoretické fyziky a astrofyziky, Prírodovedecká fakulta, Masarykova univerzita, Brno
Miesto konania: Objavovňa, Slovenská národné múzeum – Prírodovedné múzeum, Vajanského nábrežie 2, Bratislava
Vstupné: Vstup voľný
